作者:無名氏
標題:六州
內容:炎圖盛，六葉正，協重光。膺寶瑞，更法度，智勇超軼成湯。昭回雲漢爛文章。震揚威武懾多方。生民帖泰擁殊祥。封人祝頌，萬壽與天長。豈知丹鼎就，龍下五雲旁。飄然真馭。遊衍仙鄉。泣彤裳。伊落洋洋。嵩峰少室相望。藏弓劍，遊衣冠，俊功盛德難忘。泉臺寂、魚燭熒煌。銀海深、鳧雁翱翔。想像平居謾焚香。望陵人散，翠柏忽成行。猶餘嵩峰月，夜夜照幽堂。千秋陳跡淒涼。